
A jelenléti ív a jegyzőkönyv mellékletét képezi.
Gergely Zoltán polgármester: Megnyitja az ülést. Megállapítja, hogy a Képviselő-testület határozatképes, teljes létszámmal jelen van. Jegyzőkönyvvezetőnek Nagy Ilona Rékát javasolja, kinek személyével a képviselők egyhangúlag egyetértettek. 

Napirendi pontoknak a meghívóban szereplőket javasolja, melyek a következők:

1./ Regio-Kom Társulás KEOP-7.1.1/09-2009-0006 azonosító számú projekt II. fordulós pályázatával kapcsolatos határozatok
2./ Regio-Kom Társulás KEOP-7.1.1/09-2009-0006 azonosító számú projekt II. fordulós pályázatával összefüggő földhasználati jog bejegyzésével kapcsolatos egyeztetések lefolytatása

3./ A 171/2011. (X. 13.) határozat visszavonása

4./ Pályázat benyújtása a Szarvágy-patak árvédelmi fejlesztésére

Megállapítja, hogy a Képviselő-testület egyhangúlag elfogadta a napirendet. 

174/2011.(X.27.) határozat:

/Napirendi pontok elfogadásáról/
Jászárokszállás Város Önkormányzatának Képviselő-testülete a 2011. október 27-i soron kívüli ülés napirendjét egyhangúlag jóváhagyta. 

1. napirend: Regio-Kom Társulás KEOP-7.1.1/09-2009-0006 azonosító számú projekt II. fordulós pályázatával kapcsolatos határozatok 

Gergely Zoltán polgármester: A Regio-Kom Társulás KEOP-7.1.1/09-2009-0006 azonosító számú projekt II. fordulós pályázatával kapcsolatban hiánypótlásra szólították fel a társulást, amely határozatok meghozatalával teljesíthető. Szombaton lesz a Regio-Kom Társulás igazgatósági ülése. November 2-án lesz Jászberényben a közgyűlés, amelyen a tagok tárgyalni fognak erről és aznap a hiánypótlást is be kell adni. A pályázat magában foglalja a jászárokszállási szelektív udvar megvalósítását is, amellyel kapcsolatban kell ezeket a határozatokat meghozni. Átadja a szót a Műszaki Iroda vezetőjének. 
Bakainé Magyari Melinda műszaki irodavezető: A Regio-Kom Társulás kapcsán a hulladékudvar építésével kapcsolatban megszülettek az építési engedélyek. Hiánypótlásban másodjára olyan kérelemmel fordultak az Önkormányzathoz, hogy az földhasználati jogot biztosítson a Regio-Kom Társulás részére. Az előző soron kívüli ülésen húsz év időtartamot szabott a Képviselő-testület. Most azt kéri a társulás, hogy az Önkormányzat határozatlan időre módosítsa az időtartamot. Több határozati javaslat is tartozik az előterjesztéshez, mely elfogadja ezt a módosítást, illetve az egyikben az Önkormányzat kér feltételeket, ha esetlegesen a pályázat nem valósulna meg. A határozatok a földhasználatról szólnak, valamint a polgármester felhatalmazásáról az aláírásra vonatkozóan. 
Dr. Gábris Emese jegyző: Az első határozati javaslat szól a földhasználati jog bejegyzéséhez készített megállapodás elfogadásáról, a második a földhasználati joggal érintett terület elidegenítési tilalmáról, a harmadik a nyilatkozat a tulajdont érintő be- és feljegyzésekről, permentességről. 

Gergely Zoltán polgármester: Az előző soron kívüli ülést is emiatt kellett összehívni. Akkor a húsz éves határidő szerepelt a határozati javaslatban, melyet elfogadni kértek. Hiánypótlásként a bíráló szervezet kéri, hogy határozatlan időre módosuljon. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Gergely Zoltán polgármester: Szavazásra bocsátja a határozati javaslatokat. Megállapítja, hogy a földhasználati jog bejegyzésről szóló határozati javaslatot egyhangúlag elfogadta a Képviselő-testület. 

175/2011. (X. 27.) határozat:

/A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázathoz földhasználati jog bejegyzéséhez készített megállapodás elfogadásáról/

Jászárokszállás Város Képviselő-testülete „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázat előkészítési szakaszában elkészült tervek alapján, a Jászárokszállás Város Önkormányzata kizárólagos tulajdonát képező jászárokszállási belterület 3252/2 hrsz-ú ingatlanra a REGIO-KOM Térségi Kommunális Szolgáltató Társulás javára földhasználati jog bejegyzéséhez és az erről szóló megállapodáshoz hozzájárul, és felkéri Gergely Zoltán polgármestert annak aláírására.

Határidő: 2011. október 29.

Felelős: Gergely Zoltán, Jászárokszállás Város Polgármestere

              Dr. Szabó Tamás, a REGIO-KOM Társulás Elnöke

Erről értesülnek: 1./ REGIO-KOM Társulás 5100 Jászberény, Lehel vezér tér 
                                 18. (2 példányban)

      2./ Műszaki Iroda Helyben

      3./ Pénzügyi Iroda Helyben

      4./ Irattár.
Gergely Zoltán polgármester: Szavazásra bocsátja az öt éves elidegenítési tilalomról szóló határozati javaslatot és megállapítja, hogy a Képviselő-testület a terület öt éves elidegenítési tilalmáról szóló határozati javaslatot egyhangúlag elfogadta. 

176/2011. (X. 27.) határozat:

/A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázathoz a földhasználati joggal érintett terület elidegenítési tilalmáról/

Jászárokszállás Város Képviselő-testülete vállalja, hogy „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt I. fordulója (előkészítési szakasz) alatt elkészült tervek alapján – II. fordulós pályázat kedvező elbírálása esetén – a II. fordulóban (megvalósítási szakasz) elkészítendő, a REGIO-KOM Térségi Kommunális Szolgáltató Társulás javára földhasználati joggal ellátott hulladékudvar (Jászárokszállás Város Önkormányzata kizárólagos tulajdonát képező jászárokszállási belterület 3252/2 hrsz-ú) ingatlanát a projekt fizikai megvalósulása után minimálisan 5 évig nem idegeníti el.

Határidő: 2011. október 29.

Felelős: Gergely Zoltán, Jászárokszállás Város Polgármestere

              Dr. Szabó Tamás, a REGIO-KOM Társulás Elnöke

Erről értesülnek: 1./ REGIO-KOM Társulás 5100 Jászberény, Lehel vezér tér 
                                18. (2 példányban)

      2./ Műszaki Iroda Helyben

      3./ Pénzügyi Iroda Helyben

      4./ Irattár.

Gergely Zoltán polgármester: Szavazásra bocsátja a Regio-Kom Társulás pályázatához szükséges, a terület tulajdont érintő be- és feljegyzésekről, permentességéről szóló nyilatkozat határozati javaslatát. Megállapítja, hogy a Képviselő-testület egyhangúlag elfogadta a határozati javaslatot. 

177/2011. (X. 27.) határozat:

/A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázathoz nyilatkozat tulajdont érintő be- és feljegyzésekről, permentességről/

Jászárokszállás Város Képviselő-testülete kijelenti, hogy „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt I. fordulója (előkészítési szakasz) alatt elkészült tervek alapján – II. fordulós pályázat kedvező elbírálása esetén – a II. fordulóban (megvalósítási szakasz) elkészítendő, a REGIO-KOM Térségi Kommunális Szolgáltató Társulás javára földhasználati joggal ellátott hulladékudvar (Jászárokszállás Város Önkormányzata kizárólagos tulajdonát képező jászárokszállási belterület 3252/2 hrsz-ú) ingatlan tulajdoni lapját érintő bejegyzés, feljegyzés (teher/igény) nem érinti a projekt megvalósulását, az ingatlan permentes.

Határidő: 2011. október 29.

Felelős: Gergely Zoltán, Jászárokszállás Város Polgármestere

              Dr. Szabó Tamás, a REGIO-KOM Társulás Elnöke

Erről értesülnek: 1./ REGIO-KOM Társulás 5100 Jászberény, Lehel vezér tér 
                                18. (2 példányban)

                              2./ Műszaki Iroda Helyben

                              3./ Irattár.
2. napirend: Regio-Kom Társulás KEOP-7.1.1/09-2009-0006 azonosító számú projekt   II. fordulós pályázatával összefüggő földhasználati jog bejegyzésével kapcsolatos egyeztetések lefolytatása

Dr. Gábris Emese jegyző: A Képviselő-testület határozatával hozzájárulását adta határozatlan idejű földhasználati jog bejegyzéséhez. Ezt a társulás ellenérték nélkül kérte, azonban már eddig is jelentős költségei merültek fel az Önkormányzatnak az ingatlannal kapcsolatosan. Ezért javasolja a Hivatal, hogy a Képviselő-testület bízza meg Gergely Zoltán polgármestert, hogy folytasson tárgyalásokat a társulással, a határozati javaslatban írt feltételekről. Ha a pályázat nem részesül kedvező elbírálásban, a társulás saját költségén köteles a földhasználati jog törlése iránt intézkedni, a Társulás vállalja a határozatban írt költségek megfizetését az Önkormányzat számára. 
Gergely Zoltán polgármester: Megnyugtatóbb lett volna, ha ezeknek a tárgyalásoknak a lefolytatására már a meghozott határozatokat megelőzően sor kerül. A Regio-Kom nem értesítette az Önkormányzatot arról, hogy ilyen tárgyalást akarna folytatni, ezért hívja fel az Önkormányzat a figyelmét arra, hogy ragaszkodik ezekhez a feltételekhez. A pályázatnak nem része az útépítés, de a megvalósult mű a Regio-Kom tulajdona lesz. Ezért elvárható, hogy a Regio-Kom, az építtető valósítsa meg, amely közel száz métert jelent a Deák úttól indulva. Az építési engedélyt a szakhatóság nem adta ki addig, amíg a tervezett út területén álló mázsaházat le nem bontatta az Önkormányzat. Az Önkormányzat szeretné, ha a Regio-Kom megfizetné ennek költségeit. 2007-ben úgy indult a pályázat, hogy azon önkormányzatok, ahol szelektív udvar építésére kerül sor, komoly beleszólási jogot kapnak a döntésekbe, de ennek megvalósulását nem tapasztalják. A társulásban harminchárom település vesz részt, négy területén épül hulladékudvar a pályázat szerint. 
Petró Géza képviselő: A Pénzügyi és Városfejlesztési Bizottság a határozati javaslatot egyhangúlag elfogadásra javasolta a Képviselő-testület felé. 

Kovácsné Tősér Zsuzsanna képviselő: Látni-e a Társulás részéről szándékot az egyezség elfogadására vonatkozóan? Ha a Testület elfogadja a határozati javaslatot, de a társulás elzárkózik a tárgyalástól, akkor egy újabb határozati javaslatot kell megtárgyalni. Vagy tegyenek a határozati javaslatba egy olyan pontot, hogy a polgármester járjon el a város legjobb érdekei szerint. 

Petró Géza képviselő: Ez a szöveges részben benne van. 

Gergely Zoltán polgármester: Felhatalmazást kap a tárgyalásokra. 

Dr. Gábris Emese jegyző: A határozati javaslat szerint a Testület megbízza a polgármestert a tárgyalások lefolytatására. 
Gergely Béláné képviselő: Egyetért a céllal, de ha mégsem talál fogadtatásra a társulásnál, akkor egészen a projekt továbbvitelét megállítja-e addig, amíg fel nem mentik a polgármestert a tárgyalások folytatása alól? 
Gergely Zoltán polgármester: Jegyző Asszony javasolta, hogy az előző napirendi pont határozati javaslatában szerepeljen az, hogy az csak ennek a határozatnak az elfogadásakor érvényes. Abban az esetben azonban újabb soron kívüli ülést kellene tartani, mert november 2-án be kell nyújtani a hiánypótlást. Látja a szándékot az igazgatóság részéről, hogy egyezségre jussanak. A pályázatot mindenképpen be kell adni, de jelezni kell az Önkormányzat igényeit. A tárgyalási pozícióik jóval erősebbek volnának, ha a feltételeket előre megtárgyalják és azt követően hagyják jóvá a döntéseket. Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a határozati javaslatot és meghozta az alábbi határozatot:
178/2011. (X. 27.) határozat:

/A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázathoz földhasználati jog bejegyzésével kapcsolatos egyeztetések lefolytatásáról/

Jászárokszállás Város Önkormányzatának Képviselő-testülete „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázatával összefüggésben az Önkormányzat kizárólagos tulajdonát képező jászárokszállási belterület 3252/2 hrsz-ú ingatlanra a REGIO-KOM Térségi Kommunális Szolgáltató Társulás javára földhasználati jog bejegyzésével kapcsolatosan megbízza Gergely Zoltán polgármestert, hogy folytasson tárgyalásokat a Társulással az alábbi feltételekről:

1) ha a pályázat nem részesül kedvező elbírálásban, a Társulás saját költségén köteles a földhasználati jog törlése iránt intézkedni az illetékes hatóságoknál

2) a Társulás  vállalja az alábbi költségek megfizetését az Önkormányzat számára:

- az ingatlan megosztási vázrajzának elkészítési díja

bruttó 30.000,-Ft 

- az ingatlanon álló épület (mázsaház) vételára

bruttó 600.000,-Ft

- a pályázattal kapcsolatos út megépítése

3) a teljes beruházás költségét a Társulás, mint Építtető pályázati forrásból és saját forrásából biztosítja.

Határidő: folyamatos

Felelős: Gergely Zoltán, Jászárokszállás Város Polgármestere

              Dr. Szabó Tamás, a REGIO-KOM Társulás Elnöke

Erről értesülnek: 1./ REGIO-KOM Társulás 5100 Jászberény, Lehel vezér tér 18. 

 2./ Műszaki Iroda Helyben

 3./ Irattár.

3. napirend: A 171/2011. (X. 13.) határozat visszavonása

Gergely Zoltán polgármester: Az előző soron kívüli ülésen hozott határozatok közül vissza kell vonni a 171/2011. (X. 13.) határozatot, hogy ne legyen olyan határozat érvényben, mely üti az előzőekben meghozott döntéseket. 

Dr. Gábris Emese jegyző: A 171/2011. (X. 13.) határozatban járult hozzá a Képviselő-testület a földhasználati jog bejegyzéséhez a Regio-Kom Társulás javára húsz év határozott időre. Azonban a hiánypótlási felhívásban előírták, hogy a határozott időre vonatkozó földhasználat nem megfelelő, határozatlan időre kell bejegyeztetni. Ezért kell a jelzett határozatot visszavonni. 

Petró Géza képviselő: A Pénzügyi és Városfejlesztési Bizottság egyhangúlag támogatta a határozati javaslatot.

Gergely Zoltán polgármester: Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot: 

179/2011. (X. 27.) határozat:

/A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázathoz földhasználati jog bejegyzéséhez készített megállapodás elfogadásáról szóló 171/2011. (X.13.) határozat visszavonásáról/

Jászárokszállás Város Önkormányzatának Képviselő-testülete „A REGIO-KOM Térségi Kommunális Szolgáltató Társulás Jászberényi és Dél-Hevesi kistérsége szilárdhulladék-gazdálkodási rendszerének fejlesztése” nevű és KEOP-7.1.1.1/09-2009-0006 azonosító számú projekt II. fordulós pályázathoz földhasználati jog bejegyzéséhez készített megállapodás elfogadásáról szóló 171/2011. (X.13.) határozatát visszavonja.

Határidő: azonnal

Felelős: Gergely Zoltán polgármester

Erről értesülnek: 1./ REGIO-KOM Társulás 5100 Jászberény, Lehel vezér tér 18.

 2./ Műszaki Iroda Helyben

 3./ Pénzügyi Iroda Helyben

 4./ Irattár.

4. napirend: Pályázat benyújtása a Szarvágy-patak árvédelmi fejlesztésére

Gergely Zoltán polgármester: A tavalyi árvizek és az idén januári árvíz megmutatta, hogy a Szarvágy-patakon a szokott fél méteres szint öt-hat méter magas is lehet. Elkészítették a védmű tervét a vasúti hídtól, a benzinkútig tartó szakaszra. Ezzel az egész ipari park és Jászárokszállás Hunyadi utca – Prohászka utca vége szakasz is bevédésre kerülne. Megépülnének azok az átemelők is, amelyek segítségével elektromos árammal lehetne a szivattyúzást megoldani. A szivattyúzás akár automatizálható is lenne, mert a Hunyadi utca végén található felhagyott végátemelőt használhatnák fel és abba vezetnék bele a Prohászka – és Hunyadi utcáról a vizet olyan vízállásoknál, amikor már le kell zárni a zsilipeket. Így a szivattyúzást sokkal olcsóbban és precízebben oldhatnák meg. A felhagyott végátemelőnél lévő nyomócső átmegy a vasút alatt és a Szarvágy-pataknál megszakítható. A beruházás másik része a zsilipek átépítését jelentené, így a Prohászka utcai zsilipet nem kell lefóliázni, homokzsákolni. Így biztonságosabb megoldást jelentene, kevesebb munkát kívánna. A védmű betonelemekből és földgáttal épülne meg. Az előzetes számítások szerint alig drágább a betonelem, mint a földgát építése. Szándéknyilatkozatot készítettek a földtulajdonosokkal aláíratandó megállapodásról, elkészítették a terveket. 

Bakainé Magyari Melinda műszaki irodavezető: A teljes szakaszra elkészültek a tervek kiviteli szinten. A pályázat benyújtásához a MAPI Zrt-vel kötendő szerződést követően lehetőség van arra, hogy a megvalósíthatósági tanulmány elkészüljön. 
Ezt követően az illetékességi területen működő szakmai bizottság bírálja el a tervet és a kapcsolódó szakmai anyagot. November 30-ig van lehetőség a pályázat benyújtására. A megvalósulási tanulmány előfeltétele a szakmai tanács véleményezésének és a pályázat benyújtásának. A Szarvágy-patakkal kapcsolatban a Vidékfejlesztési Minisztériumot is megkeresték, szintén a „Belterületi bel- és csapadékvíz védelmi fejlesztések” című pályázaton való részvételt javasolták. A pályázaton maximum 300 millió forint nagyságrendű összeg nyerhető a projektre. Minden költséget összesítve a beruházás 320-330 millió forintot tehet ki. A törvény kimondja, hogy védmű építése esetén az adott telektulajdonosnak tűrnie kell ezt a fajta tevékenységet és a későbbiek során közre kell működnie, nem akadályozhatja a védmű karbantartását. A határozati javaslat szerint a Képviselő-testület felhatalmazza a polgármestert a megvalósítási tanulmány elkészítése tárgyában a szerződést a MAPI Zrt-vel megköthesse és a pályázat megírása kapcsán a szerződés megkötésre kerüljön. A megvalósítási tanulmány másfélmillió forintba kerül, amennyiben nem nyer a pályázat, ez az összeg elveszik. Ha nyer, elszámolható költség lesz. A pályázatírás sikerdíjas, ha nem nyer, az költséggel nem jár. 
Gergely Zoltán polgármester: A következő soros testületi ülésen szolgálnak pontos számadatokkal, de a pályázatírás elkezdéséhez a szerződések megkötésére szükség van. Most kockáztatni kell a másfél millió forintot, mert ha nem nyer a pályázat, akkor is ki kell fizetni. A szerződés 4 millió forint összegű pályázat elkészítési díjazásról is szól, amelyet csak akkor kell kifizetni, ha nyer a pályázat. A támogatottság 90%-os, 10% önerő szükséges. A költségvetés teljes kidolgozása folyamatban van, amelyre szükség van a pályázat benyújtásakor is. A tervezés 4 millió forint körül tart, az engedélyezési eljárás igazgatási szolgáltatási díja 720.000,- Ft. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést. A város árvízvédelmének neuralgikus pontja, amely már több évtizede gondja a városnak. Az első lépéseket már megtették, része annak a folyamatnak, mellyel biztonságos lehet a város árvízvédelme. 

Gergely Béláné képviselő: Az árvíz-belvíz idején, a vállalkozások vezetőivel, Dr. Szabó Tamás országgyűlési képviselő úrral és más személyekkel folytatott egyeztető megbeszéléskor csak terv szinten beszéltek a beruházásról. Nem lehet kérdés, hogy egyetértenek-e azzal, hogy ezen a pályázaton induljanak. Ha nem készül el a pályázat, aligha lesz esély a védmű megépítésére. Ha a kedvezőtlenebb változat következne be, akkor is fontos lépést tesz a város a tervek elkészítésével. 
Csőke István képviselő: A város számára az árvízvédelmi problémát évek óta a Szarvágy-patak víztömege jelenti. A megvalósíthatósági tanulmány terjedjen ki arra is, hogy a tervezett szakaszt megelőző részen keletkező víz hova fog továbbhaladni, mert sokkal több le tud folyni majd a patakban. De mivel a határban nagy vizek gyűlnek össze, nehogy a későbbiekben az ipari parkot vagy a Vasút utcát öntse el. 
Bakainé Magyari Melinda műszaki irodavezető: Elkészült egy mérnöki tanulmány, amely azt taglalja, hogy az adott beavatkozások milyen módon változtatják meg a Szarvágy-patak viselkedését. Lényegesen felgyorsul, több vizet tud befogadni, de van egy akadály, a vasúti híd,amelyhez a MÁV nem szívesen engedne hozzányúlni. A tervezők véleménye szerint a mostani keresztszelvény nagyon szűk. A megelőző szakaszra csak akkor készülhet olyan tanulmány, mint a pályázathoz, ha a tervek is elkészülnek. Mérnöknek kell ezzel a kérdéssel foglalkozni, a MAPI Zrt. pénzügyes szemmel megközelíthető megvalósulást tesz lehetővé. Van elkészült terv, de az csak az érintett szakaszra vonatkozik. 
Nemcsak a Szarvágy-patakból kifolyó vízzel, hanem a környező vízgyűjtő területekről beérkező vizekkel is foglalkozik. Egy országos adathalmazzal dolgoznak és a helyi lakosok tapasztalatait veszik figyelembe. Így lett túltervezve mind a depónia, mind a szögtámfal. A város szempontjából ott nem engedi ki a vizet. Az azt megelőző részen úgy tapasztalták, hogy rendezettebb a terület, ott nem lesz gond. Így szinte a Szarvágy-patak teljes hosszán meg lehet vizsgálni a problémát, de ehhez a többi településnek is véleményét kellene kérni. 
Gergely Zoltán polgármester: A befogadótól egészen a nagyárki részig ki van kotorva a meder. 2000-ben volt utoljára medertisztítás, de nem volt olyan kiterjesztett, mint most. Ha felgyorsul a víz, abban az esetben többet fog befogadni a meder. A vasúti híd miatt úgy tervezték meg a város felőli oldal védművét, hogy egy deponálási lehetőséget ad a víznek. Az egykori dózsai út előtt a volt híd előtt befordul a védmű a vasúti töltésig. A kiserdő rész egyfajta deponálási területté alakul, hogy ne legyen olyan magas a vízszint és ne legyen gond, hogy a vasút alatti híd nem tudja átengedni az érkező vizet. Közel három hektáros tó keletkezhet átmenetileg árvíz idején. Az örsi úti híddal kapcsolatban született egy jelentés, mely szerint azt le kell bontani, mert életveszélyessé vált. A vasúti hídon túljutó víz szabadon megy a befogadóig. A legutóbbi árvizeknél előfordult, hogy a híd két oldalánál egy méteres vízszintkülönbség volt. A Gyöngyös-patak befogadta volna a vizet, de a híd visszatartotta. A következő ülésre bekerülnek a híd újraépítésének tervei is. Valamilyen formában vissza kell állítani a hidat, mert közel ezer hektár szántóföldet zár ki a megközelíthetőségből a híd elbontása. A szakemberek szerint azonban azonnal meg kellett kezdeni a híd elbontását, mert életveszélyes volt. 

Csőke István képviselő: Szükséges volna kihelyezni a jelzőtáblát a Palóc üdülő környékére ezzel kapcsolatban. 

Gergely Zoltán polgármester: Annak már kint kell lennie. 

Bakainé Magyari Melinda műszaki irodavezető: A Víziközművel egyeztettek a tábla megrendeléséről. A híd előtt mindkét irányból ki lesz helyezve a figyelmeztető jelzés. 

Jakus József Víziközmű vezetője: A táblát megrendelték, várhatóan a napokban készen lesz. 

Gergely Zoltán polgármester: Mindenesetre a híd bontását úgy kezdték meg, hogy egy földgátat húztak mindkét oldalon az útra. Sürgetni kell a tábla legyártását, mielőbb ki kell helyezni. A tarnaörsi polgármestert értesítették a munkáról, tájékoztatják a lakosokat. Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

180/2011. (X. 27.) határozat:

/Az „ÉAOP-5.1.2/D2-11 Belterületi bel- és csapadékvíz-védelmi fejlesztések” című pályázat benyújtása a Szarv-ágy patak árvédelmi fejlesztésének az 5+724 – 7+800 km szelvények közötti szakaszon történő megvalósulásához/

Jászárokszállás Város Önkormányzatának Képviselő-testülete a hozzájárul az „ÉAOP-5.1.2/D2-11 Belterületi bel- és csapadékvíz-védelmi fejlesztések” című pályázat benyújtásához a Szarv-ágy patak árvédelmi fejlesztésének az 5+724 – 7+800 km szelvények közötti szakaszon történő megvalósulásához. Felhatalmazza Gergely Zoltán  polgármestert a MAPI Magyar Fejlesztési Iroda Zrt-vel a „Megvalósulási Tanulmány” elkészítése tárgyában, bruttó 1.500.000,-Ft, azaz Egymillió-ötszázezer forint díjazású szerződés aláírására, az Önkormányzat 2011. évi költségvetésének ár- és belvízvédelmi fejlesztési kiadása terhére.

Egyidejűleg felhatalmazza a polgármestert a pályázatírással kapcsolatos, maximum bruttó 4.000.000,-Ft, azaz Négymillió forint díjazású szerződés megkötésére a MAPI Zrt-vel, az Önkormányzat 2012. évi költségvetése fejlesztési kiadásainak terhére.

Határidő: azonnal

Felelős: polgármester, Műszaki Iroda

Erről értesülnek: 
 1./ Műszaki Iroda

                             
 2./ Pénzügyi Iroda

  
                     3./ Irattár.

Gergely Zoltán polgármester: A napirendek megtárgyalása után egyéb bejelentések megtételére ad lehetőséget. A LEADER pályázatok beadási határidejét további két héttel meghosszabbították. Bíztatja mindazon vállalkozókat, akik a tíz meghirdetett pályázati lehetőséggel élhetnek, tegyék meg, sok forrás van a Jászságban még a program keretein belül. Megadja a szót Dr. Olajos Gyula képviselőnek. 

Dr. Olajos Gyula képviselő: A közbiztonság romlásáról az elmúlt hónapokban sokat beszéltek már. Az erőszakhullám a fiatalabb korosztályt is elérte. Jászágói szülők jelezték, hogy a buszvárónál található játszótéren nyolc-tíz fős gyerekcsapat inzultál vagy megver egyedül lévő gyerekeket. A közterület biztonsága védelmének fenntartása a rendőrségre, polgárőrségre tartozik, gyakoribb bejárásokat kellene tartani. Szülőként és orvosként is érintett, tapasztalja, hogy az erőszak iskolán belül is elharapódzott. Osztályonként három-négy renitens tanulóról van szó, akik ok nélkül megverik iskolatársaikat. Orvosként is el kellett látnia így sérült gyereket. Kéri a fenntartót, az iskola igazgatót és a tanári kart, hogy vizsgáltassák ki ezeket az eseteket. Nagyon szigorúan kell eljárni ezekkel a verekedő diákokkal szemben, akár az iskolából való eltávolításuk is szükséges lehet. 
Csomor János képviselő: Vannak ilyen gyerekek, délután folyamán esetmegbeszélést tartottak olyan diákokkal kapcsolatban, akiknek a viselkedésével vannak problémák. A park területén tanúsított magatartásuk miatt a rendőrségen nem egyszer személyesen is eljárt. 
Az egyes eseteknél a szülőknek feljelentést kell tenniük, mert az igazgatói bejelentést nem fogadja el a rendőrség. Volt olyan szülő, aki visszautasította a feljelentés lehetőségét. Az iskolán belüli eseményekkel kapcsolatos intézkedés – mivel tanköteles gyerekekről van szó – során a tanulót eltávolítani nem lehet az iskolából. Nagyon sokat foglalkoznak ezzel a problémával, sajnos egyre gyakoribb a gyerekek fegyelmezetlen viselkedése. A családból való kiemelés a végső eset egy eljárásnál. Minden nap foglalkozik a kérdéses tanulókkal, módszeresen zavaróan viselkednek. 
Gergely Zoltán polgármester: A szülőknek biztosítani kell, hogy ha reggel sérülés nélkül engedi el az iskolába a gyermekét, akkor délután se legyenek rajta kék foltok. A pedagógusoknak is még szigorúbbnak kell lennie, a Családsegítő és Gyermekjóléti Szolgálatot is be kell vonni, valamint azokat a szervezeteket, akik tudnak segíteni. A jogi utat végig kell nézni, ha nem oldható meg másként, ki kell emelni a családból. Az iskolában a fiatalkorúak sem tehetnek meg mindent, amit akarnak, mert ezt tanulja meg felnőttként is. A jogi eszközöket maximálisan igénybe véve kell az ilyen esetekben eljárni. A hivatal minden segítséget megad, ha az kevés, a többi illetékes szervet is értesíteni kell. 
Gergely Béláné képviselő: Ha egy pedagógus vagy a tanári kar 3-4. osztályos gyerekek fogságában áll és azt mondja, hogy nincs mit tennie, nem elfogadható magyarázat. A holnapi napon a Polgármesteri Hivatalban meg fogja nézni, hogy az iskola hány jelzéssel élt a nevelési tanácsadónak vagy a gyermekvédelmi intézetnek, mennyi védő-óvó intézkedést tettek. Megkérdezi, milyen tevékenységet végez a pedagógus, hogy ezeket az eseteket megszüntesse, mert szó nélkül nem mehetnek el a kérdés mellett. 

Csomor János képviselő: Egyetért azzal, hogy a szükséges lépéseket meg kell tenni. Történt családból való kiemelés mostanában is. Sose mennek el szó nélkül az ilyen esetek mellett. 

Gergely Béláné képviselő: Ha ezek az intézkedések nem vezetnek eredményre, más módszert kell alkalmazni. 

Kovácsné Tősér Zsuzsanna képviselő: A gyerekek leképezik a társadalmat. A pedagógus nem tehetetlen, de sok esetben az. A testi-lelki erőszakról, amit a gyerekek már kisiskolás korban folytatnak, sokszor nem is tudnak. A gyerekek sokszor még a szülőknek sem mondják el ezt. Tízévesen bandába verődve komoly dolgokat tesznek meg a gyerekek. Nagyon jól fejlett védőháló van az országban, de tehetetlen a családsegítő, a gyámügy. Egyetlen dolgot tud tenni, ha nagyon elmérgesedik a helyzet, kiemeli a családból a gyermeket. Ez a legvégső lehetőség. A nevelési tanácsadó megvizsgálja, majd néhány javaslatot tesz, amit eddig is tudtak. Megoldást sem ez, sem a családsegítő szolgálat nem tud. Egyetlen megoldás, ha nagyon összefog az a szülői hálózat, a szülői munkaközösség, akik tudnak és akarnak tenni ennek érdekében. Azokkal a szülőkkel fel kell venni a kapcsolatot, akik a gyerekeiket nem nevelik vagy nem kérik számon ezeket a dolgokat, de megtehetnék.   
Gergely Béláné képviselő: Ha a hatóság tehetetlen, akkor a szülői munkaközösség sem tud semmit tenni. 
Kovácsné Tősér Zsuzsanna képviselő: A szülőknek egymás között jobb a kapcsolata. A pedagógusok keze meg van kötve. Negyedikes-ötödikes gyerekek videót készítenek arról, ha a pedagógus hangosan beszél, vagy ha egymást bántják és feltöltik az Internetre. A pedagógusoknak nagyon oda kell figyelniük, hogy mit és hogyan tesznek, a felső tagozatban pedig különösen. Sokat küszködnek a problémával, a rendőrségtől hónapok óta kérik, hogy jöjjenek el az iskolába, az ő megjelenésük egyfajta riasztást jelentene bizonyos gyerekek számára. Ha a szülő nem tesz feljelentést egy esetnél, ki sem mennek a rendőrök. 

Csőke István képviselő: A szülői felelősség problémája is felvetődik. Elsősorban a szülővel kellene foglalkozni. Minden rendőrségen kineveztek iskolarendőrt. Névlegesen itt is van, az önkormányzat annyit tehet, hogy egy átiratban szerezzenek érvényt a szolgálatnak. Sokat segítene, ha a városban is megjelenne, mert nem szabad hagyni, hogy tovább romoljon a helyzet. 

Gergely Zoltán polgármester: Nem lehet belenyugodni a helyzetbe. Ha az iskolának segítség kell, meg kell adni azt. Ha nem elég a segítség, akkor tovább kell lépni. Ahogyan a szülőket is, a tantestületet is össze kell hívni. Annak a pedagógusnak, aki nem tud rendet tartani az óráján, segíteni kell vagy meg kell vizsgálni, hogy alkalmas-e arra, hogy továbbra is pedagógus legyen. Felkéri Csomor János igazgatót, hogy a következő testületi ülésre intézkedési tervet készítsen arról, hogy ilyen esetben kinek milyen feladatot kelljen végrehajtania.

Megköszöni a részvételt és bezárja a Képviselő-testület ülését.  

Jegyzőkönyv lezárva: 2011. október 27-én 17 óra 20 perckor. 

